Imtella' Ottubru 27, 2021 Rapport: Mario Micallef minn Zagreb Ritratti: Jason Borg Filmat: Adrian Borg Ghigo Il-President tal-Kroazja, Zoran Milanovic, qal li pajjiżu għandu ħafna x'jitgħallem u x'jieħu minn Malta fosthom fit-triq biex jadotta l-ewro. L-istess fit-turiżmu, fejn stqarr li minkejja li f'pajjiżu hemm min jargumenta li t-turiżmu għandu sehem kbir wisq fl-ekonomija, Malta li tiddependi ħafna aktar fuq dan il-qasam kompliet tirreġistra suċċess ekonomiku. Waqt li sejjaħ lil Malta bħala gżira speċjali, il-President Milanovic qal li hu jammira dak li sejjaħ bħala mod proattiv kif Malta qed tindirizza l-isfida tal-immigrazzjoni. Dawn id-dikjarazzjonijiet saru f'konferenza tal-aħbarijiet waqt żjara statali li l-President ta' Malta, George Vella, qed jagħmel fil-Kroazja. Il-President u s-Sinjura Vella ngħataw l-ogħla tislima mill-militar Kroat fiċ-ċerimonja uffiċjali ta' merħba li saret fuq barra tal-Uffiċċju tal-President fil-kapitali Zagreb. Wara d-daqq tal-innijiet nazzjonali, il-Kap tal-Istat Malti ġie mistieden jispezzjona l-gwardja tal-unur fejn inżammet it-tradizzjoni Kroata li f'waqt minnhom il-President mistieden jieqaf isellem lis-suldat. Fil-Kroazja l-President jiġi elett għal terminu ta' ħames snin. Milanovic, li hu l-ħames President tal-Kroazja, dalwaqt jagħlaq sentejn fil-kariga. Bir-relazzjonijiet bejn iż-żewġ pajjiżi deskritti bħala tajbin, ġew diskussi oqsma bejn hemm opportunita' għal koperazzjoni akbar bħall-kummerc, il-manifattura, l-affarijiet marittimi, l-informatika u l-loġistika. It-taħdidiet iffukaw madwar realta' li tgħaqqad liż-żewġ pajjiżi: il-fatt li jinsabu fil-Mediterran. Fost l-isfidi komuni, anke jekk iċ-ċirkustanzi huma differenti: l-immigrazzjoni bil-President George Vella jispjega dak li għaddiet minnu Malta fl-aħħar snin. Ghandna opinjonijiet differenti, jiġifieri l-Kroazja ma taħsibx bħalna ezatt rigward l-immigrazzjoni imma meta beda jifhem u bdew jispejgawlu l-problemi tagħna x'inhuma u x'nippretendu mill-pajjiżi l-oħra u jien għamiltha ċara li waħidna ma nistgħux nibqgħu ghaddejjin kif inhi. Dr Vella wera l-fehma li f'sitwazzjoni fejn hu diffiċli li jinstab kunsens bejn l-istati membri kollha tal-Unjoni Ewropea dwar it-tqassim tal-immigranti, għandu jintlaħaq ftehim bejn dawk il-pajjiżi b'rieda li jilqgħu immigranti. Il-President Kroat stqarr li hu jammira ħafna t-tolleranza u dak li sejjaħ bħala mod proattiv kif Malta qed tindirizza din l-isfida. Talab l-appoġġ ta' Malta fit-triq biex pajjiżu jkun membru taż-Żona Schengen għax fi kliemu l-Unjoni Ewropea qed tkaxkar saqajha biex jintlaħaq dan il-għan. Milanvoic wera apprezzament li Malta hi favur s-sħubija fil-blokk Ewropew ta' pajjiżi oħra li jinsabu fil-punent tal-balkani bħall-Boznia u Herzegovina u l-Kosovo iżda qal li anke hawn l-Ewropa qed tieħu wisq żmien. "Jien għamilt referenza għall-aħħar dikjarazzjoni li kien hemm ta' BREDO fejn għall-ewwel darba ssemmiet sħubija u ddiskutejna dik ukoll ghax inħoss li mhux imbilli jkollok pajjiż jew tnejn għax kulħadd jemmen li jekk mhux ser ikunu kollha hemmhekk għada pitghada mintix acceretat mis-sigurta' u l-paċi f'dan ir-reġjun." Il-President Milanovic qal li l-Kroazja għandha tħares lejn x'għamlet Malta u titghallem minnha fit-triq biex tadotta l-Ewro. Saħaq li s-shubija tal-Kroazja fiz-zona Ewro hu l-pass naturali li jmiss ghal pajjiżu. Dwar dan il-punt, il-President Vella offra l-assistenza ta' esperti Maltin. Dr Vella stieden lil Zoran Milanovic biex iżur Malta. Fiċ-ċimiterju Mirogoj, il-President George Vella sellem il-memorja tat-13,500 Kroat li nqatlu fil-gwerra ta' bejn l-1990 – 1995 bit-tqegħid ta' kuruna fuq il-monument dedikat lil dawn il-vittmi.